ธปท.พร้อมร่วมมือกกต.สอบเงินซื้อเสียง
ธปท.พร้อมให้ความร่วมมือกกต.ตรวจสอบเบาะแสการซื้อเสียงในการเลือกตั้ง หากมีการขอความร่วมมือ
8 มิ.ย. 2554

ธปท.พร้อมให้ความร่วมมือกกต.ตรวจสอบเบาะแสการซื้อเสียงในการเลือกตั้ง หากมีการขอความร่วมมือ
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย(ธปท.) กล่าวว่า หากคณะกรรมการการเลือกตั้ง(กกต.)ขอความร่วมมือมาให้ช่วยตรวจสอบความเคลื่อนไหวทางการเงินที่ผิดปกติมา ธปท.ก็พร้อมจะพิจารณาให้ความร่วมมือในการตรวจสอบตามอำนาจหน้าที่และหลักเกณฑ์ในการปฏิบัติอยู่แล้ว ถือเป็นความร่วมมือตามปกติ
"เรื่องการให้ความร่วมมือในการเลือกตั้ง ปกติเราก็มีการให้ความร่วมมือระหว่างกันกันอยู่แล้ว เพื่ออำนวยความสะดวกในการเลือกตั้ง เหมือนที่เราขอให้ธนาคารพาณิชย์ให้ความร่วมมืออำนวยความสะดวกในการเปิดบัญชีค่าใช้จ่ายของผู้สมัครรับเลือกตั้งก่อนหน้านี้ แต่การทำงานก็ต้องทำตามขอบเขตอำนาจของธปท.เท่านั้น"นายสรสิทธิ์กล่าว
ทั้งนี้ เลขาธิการ กกต.ระบุว่า ขณะนี้มีการเคลื่อนไหวทางการเงินที่ผิดปกติเป็นจำนวนมากในพื้นที่ภาคอีสาน  เพื่อนำเงินไปซื้อเสียง โดยกำลังตรวจสอบดูว่าเงินเข้ามาด้วยวิธีการไหน เพราะกฎหมายมีช่องทางดำเนินการอยู่แล้ว ถ้าหากเคลื่อนย้ายเงินผ่านธนาคาร กกต.จะขอความร่วมมือไปยังธปท. และธนาคารพาณิชย์ และสำนักงานป้องกันและปราบปรามการฟอกเงิน (ป.ป.ง.) ในการตรวจสอบ